6. แผนงานในอนาคต

สำหรับการดำเนินงานในทศวรรษที่ 2 นี้บริษัทฯ
ยังคงมีจุดมุ่งหมายในการดำรงความเป็นผู้นำการค้าแบบจ่ายเงินสดและบริการตนเองในประเทศไทย
หลักการดำเนินธุรกิจของบริษัทฯ ได้รับการยอมรับด้วยดีจากผู้บริโภคชาวไทย และบริษัทฯ
จะยังคงใช้กลยุทธ์ที่เป็นจุดแข็งนี้ในการดำเนินงานต่อไป
ในช่วงที่เกิดความผันผวนทางการค้าอันเนื่องมาจากภาวะเศรษฐกิจตกต่ำระหว่างปี 2540-2542
บริษัทฯ ได้ทำการทบทวนและประเมินธุรกิจของตนในทุกๆด้านอย่างจริงจัง ทั้งการปฏิบัติงาน
การตลาด และการดำเนินกลยุทธ์ บริษัทฯ มีข้อได้เปรียบในการแข่งขันจากการมีกลยุทธ์ที่แข็งแกร่ง
ระบบงานที่มีประสิทธิภาพ และคณะผู้บริหารที่มีความสามารถและประสบการณ์
อันมีส่วนช่วยให้ผลประกอบการประจำปี 2543 มีผลกำไรเพิ่มขึ้น

บริษัทฯ
ได้วิเคราะห์โดยละเอียดถึงการวางตำแหน่งตนเองในการตลาดภายใต้สภาวะการค้าและการแข่งขันในปัจจุบัน
และยังคงมุ่งเน้นการประกอบธุรกิจแบบจ่ายเงินสดและบริการตนเองที่มีต้นทุนการดำเนินงานต่ำ
กำไรต่อหน่วยน้อย และจำหน่ายสินค้าในปริมาณมาก โดยมีกลุ่มลูกค้าหลัก คือ ร้านค้าปลีกดั้งเดิม
สำนักงานต่างๆ และผู้ประกอบธุรกิจบริการต่างๆ ที่กำลังมีจำนวนเพิ่มขึ้น เช่น
ผู้ประกอบธุรกิจจัดเลี้ยงและภัตตาคาร เป็นต้น
กลุ่มลูกค้าเหล่านี้ต้องการสินค้าคุณภาพดีราคาถูกซึ่งเป็นปัจจัยที่จะช่วยเสริมสร้างให้กิจการของตนมีกำไรและเติบโต
อีกทั้งเป็นกลุ่มลูกค้าที่มีความสำคัญอย่างยิ่งต่อธุรกิจของบริษัทฯ

บริษัทฯ ดำเนินธุรกิจแบบจ่ายเงินสดและบริการตนเอง
โดยอาศัยสถานะที่แข็งแกร่งจากการมีคณะผู้บริหารที่มีความสามารถและพร้อมด้วยประสบการณ์
การมีเงินสดหมุนเวียนเพียงพอสำหรับการลงทุนขยายกิจการ
การมีชื่อเสียงเป็นที่รู้จักและได้รับการยอมรับเป็นอย่างดี
รวมถึงการมีปริมาณการค้าขนาดใหญ่พอที่จะทำให้มีอำนาจต่อรองในการซื้อสินค้าสูง
จึงช่วยลดต้นทุนสินค้าให้กับลูกค้าได้

บริษัทฯ ยังคงดำเนินมาตรการเพื่อเพิ่มประสิทธิภาพการจัดการเกี่ยวกับกระบวนการจัดจำหน่ายสินค้า
และการบริหารสินค้าคงคลังระบบพาณิชย์อิเล็กทรอนิกส์ระหว่างธุรกิจ (บีทูบี)
ที่เริ่มพัฒนามาตั้งแต่ช่วงไตรมาสสุดท้ายของปี 2543 จะช่วยกระชับความสัมพันธ์ระหว่างบริษัทฯ
กับผู้จำหน่ายสินค้าให้มั่นคงขึ้น
จากการเชื่อมโยงข้อมูลการค้าผ่านระบบเครือข่ายคอมพิวเตอร์อันจะอำนวยประโยชน์แก่ทั้งบริษัทฯ
และผู้จำหน่ายสินค้าในแง่การเพิ่มประสิทธิภาพการจัดส่งสินค้า
การลดค่าใช้จ่ายในการบริหารสินค้าคงคลัง
และการรักษาปริมาณสินค้าคงคลังให้อยู่ในระดับที่เหมาะสม นอกจากนั้น
โครงการขนส่งสินค้าโดยผ่านตัวกลางทำหน้าที่รับสินค้าจากผู้จัดจำหน่าย และขนส่งไปยังสาขาต่าง ๆ
ก็ช่วยเพิ่มประสิทธิภาพการบริหารสินค้าคงคลังโดยช่วยประหยัดค่าใช้จ่ายให้กับผู้จำหน่ายสินค้ารายย่อยและในทางกลับกันก็ช่วยให้ผู้บริโภคได้ซื้อสินค้าในราคาที่ถูกลงด้วย

บริษัทฯ
จะยังคงดำเนินการตามหลักเกณฑ์ที่ได้วางไว้ในการขยายกิจการด้วยการเลือกสรรทำเลที่ตั้งสาขาใหม่ที่จะสามารถสร้างความเติบโตให้แก่ธุรกิจหลักของบริษัทฯ
นอกจากนี้ บริษัทฯ
จะประเมินและปรับปรุงหลักเกณฑ์นี้อย่างสม่ำเสมอเพื่อให้ทันกับการเปลี่ยนแปลงของสภาวะตลาด
อุปทานภายในประเทศ และกลยุทธ์ของคู่แข่ง
สาขาใหม่จะมีขนาดที่พอเหมาะกับจำนวนประชากรและรูปแบบการบริโภคของท้องถิ่นนั้น ๆ
สาขานครปฐมซึ่งเปิดดำเนินการในปี 2543
เป็นตัวอย่างสาขาขนาดเล็กลงและจำหน่ายเฉพาะสินค้าที่คัดเลือกมาแล้วว่าตรงกับความต้องการของผู้บริโภคในท้องถิ่น
โดยจะมีการหมั่นตรวจสอบอยู่เสมอ
เพื่อให้มั่นใจว่าสินค้าที่วางจำหน่ายนั้นสามารถตอบสนองความต้องการของลูกค้า

บริษัทฯ
จะยังคงดำเนินการด้านพัฒนาทรัพยากรบุคคลต่อไปด้วยตระหนักดีถึงความสำคัญของการพัฒนาพนักงานทั้งในระดับองค์กรและบุคคลอีกทั้งการเพิ่มประสิทธิภาพในการทำงานของพนักงานที่ได้รับการฝึกอบรมและพัฒนาให้มีทักษะการทำงานรอบด้าน

บริษัทฯ ได้จัดให้มีแนวทางการปฏิบัติที่ดีเพื่อใช้ในการบริหาร ทั้งนี้เพื่อให้เป็นที่ยอมรับจากผู้ถือหุ้น
ลูกค้า ผู้จัดจำหน่ายสินค้า และพนักงาน ว่าบริษัทฯ มีระบบการกำกับดูแลกิจการที่ดี